《次韵题孔融伯隐君画菜》
明代·程敏政

忽忽青满眼，开卷足相慰。墨田纷雨甲，笔缕粲星纬。

因之念老圃，圣训有攸畏。蔬食而饮水，正欲葆真气。

缅怀古坛杏，袅袅绿阴芾。当时曲肱眠，至乐本无既。

栖栖陈蔡厄，谁复辨良贵。赖此箪瓢人，不择藜糁味。

美哉厌道腴，聊尔涤尘胃。岂无食肉者，澌灭几名讳。

亦有事魔语，千载唾馀诽。吾谁堪适从，壁立树严毅。

恒思召园子，连茹拔其汇。豆间斋祭心，曾靡间珍费。

而况申申容，对越凛如忾。虞庠献春丁，祀典讵无谓。

奉俎欲升堂，前期怅犹未。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。